CELEX: 62019TN0052
Language: mt
Date: 2019-01-28 00:00:00
Title: Kawża T-52/19: Rikors ippreżentat fit-28 ta’ Jannar 2019 – AH vs Eurofound

25.3.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 112/43
            
         
      Rikors ippreżentat fit-28 ta’ Jannar 2019 – AH vs Eurofound
      (Kawża T-52/19)
      (2019/C 112/52)
      Lingwa tal-kawża: il-Franċiż
      
         Partijiet
      
      
         Rikorrent: AH (rappreżentant: N. de Montigny, avukat)
      
         Konvenuta: Fondation européenne pour l’amélioration des conditions de vie et de travail
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tat-22 ta’ Marzu 2018 tal-Fondation européenne pour l’amélioration des conditions de vie et de travail innotifikata lir-rikorrent bl-intermedjarju tal-avukat tiegħu permezz ta’ ittra mfassla mill-avukat ta’ din l-aġenzija, l-uffiċċju tal-avukati Beauchamps, sa fejn din tiċħad l-ilment tiegħu li jinvoka ksur tar-regoli fil-qasam tal-protezzjoni tal-informazzjoni privata u professjonali, it-talba tiegħu għal investigazzjoni dwar dan is-suġġett kif ukoll it-talba għal kumpens imressqa mir-rikorrent fit-2 ta’ Frar 2018 bl-intermedjarju tal-avukat tiegħu;
               
            
                  —
               
               
                  tikkundanna lill-konvenuta tħallas is-somma ta’ EUR 30 000 bħala kumpens għad-dannu morali subit b’riżultat tad-“data breach” u taċ-ċaħda tat-talba mressqa fit-2 ta’ Frar 2018;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka seba’ motivi.
      
                  1.
               
               
                  L-ewwel motiv, ibbażat fuq l-illegalità tad-deċiżjoni kkontestata, sa fejn din id-deċiżjoni ma ttiħditx mill-Awtorità tal-Ħatra kompetenti, iżda minn uffiċċju tal-avukati estern mingħajr mandat jew setgħa f’dan is-sens.
               
            
                  2.
               
               
                  It-tieni motiv, ibbażat fuq il-ksur tal-obbligu ta’ amministrazzjoni tajba, tal-obbligu ta’ assistenza u tal-Artikoli 22 u 24 tar-Regolamenti tal-Persunal tal-Unjoni Ewropea (iktar ’il quddiem ir-“regolamenti tal-persunal”), minħabba li l-konvenuta ċaħdet it-talba mingħajr ma wettqet investigazzjoni amministrattiva.
               
            
                  3.
               
               
                  It-tielet motiv, ibbażat b’mod partikolari fuq il-ksur tal-obbligu ta’ motivazzjoni, tad-drittijiet tad-difiża u b’mod partikolari tad-dritt għal smigħ, u tad-dmir ta’ premura.
               
            
                  4.
               
               
                  Ir-raba’ motiv, ibbażat fuq il-ksur tal-Artikolu 26 tar-regolamenti tal-persunal u tad-dispożizzjonijiet applikabbli fil-qasam tad-dritt għall-protezzjoni tal-informazzjoni personali.
               
            
                  5.
               
               
                  Il-ħames motiv, ibbażat fuq kunflitt ta’ interess u fuq il-ksur tal-obbligi ta’ oġġettività, ta’ imparzjalità u ta’ indipendenza tal-amministrazzjoni.
               
            
                  6.
               
               
                  Is-sitt motiv, ibbażat fuq użu ħażin tal-poter.
               
            
                  7.
               
               
                  Is-seba’ motiv, ibbażat fuq il-ksur tal-Artikolu 17 tar-regolamenti tal-persunal u tal-kunfidenzjalità marbuta mal-attivitajiet sindakali li għandu d-dritt li jipparteċipa fihom kull ħaddiem.